**АНАЛИЗА ЕФЕКАТА**

**1. КОЈИ СУ ПРОБЛЕМИ КОЈЕ ЗАКОН ТРЕБА ДА РЕШИ?**

Разлог за доношење Закона о изменама и допунама Закона о средњем образовању и васпитању је потреба да се изврше одговарајуће измене и допуне како би се, у погледу остваривања делатности средњег образовања и васпитања, као дела јединственог система образовања у Републици Србији, обезбедило усаглашавање одредаба овог закона са одредбама закона којим се уређују основе система образовања и васпитања. Изменама и допунама закона о средњем образовању и васпитању тежи се унапређивању примене појединих законских решења у циљу обезбеђивања и унапређивања квалитета, доступности, праведности и релевантности овог нивоа образовања и васпитања.

Сагледавањем тренутне ситуације у којој се активности и министарства и пројекта спроводе, констатовано је:

* Две школске године (претходна 2019/20 и ова 2020/21) се остварују у отежаним условима услед пандемије COVID-19 вирусом. Пратећи индикаторе квалитета наставе и учења (трансфер знања, формативно оцењивање, прилагођавање и индивидуализација, итд) може се констатовати да иако је систем показао висок ниво прилагођавања да ипак није у стању у коме је био на почетку пандемије. Ученици и наставници се прилагођавају настави и учењу у новонасталим околностима и ефекти ових промена се континуирано прате и доносе мере које за циљ имају очување квалитета и доступности образовања.
* Одређени број високошколских установа још није усвојио документа којима се прописују услови за квалификацију кандидата после матурског испита. На овој активности се интензивно ради и она представља један од фокуса како министарства тако и пројекта у наредном периоду.
* Обезбеђена су значајна средства из буџета за 2021. годину за софтвер који је техничка компонента државне матуре и у наредном периоду ће се спроводити јавна набавка у складу са потребним техничким спецификацијама.
* Испитни центар Завода за вредновање квалитета образовања и васпитања je опремљен савременом штампаријом и успостављено је осам регионалних скенинг центара. Потребно је још реализовати пун капацитет запослених у Испитном центру како би се преузеле све активности које тренутно спроводи пројекат.
* Успостављен је наставак континуитета рада Комисије за имплементацију државне матуре која своју функцију обавља у пуном капацитету.

Сагледавајући актуелну ситуацију и њен утицај на образовни систем као и све досадашње предузете активности и постигнуте резултате, министартство је заузело став да би продужетак временског интервала за припрему имплементације државне матуре у свим њеним функцијама за период у коме се образовање остварује у отежаним условима услед пандемије. Такође је важно навести да у овом тренутку министарсво није у могућности да сагледа тренутак када ће се образовни процес вратити у стандардни формат.

У складу са свим наведеним, завршни испит за ученике трогодишњих средњих стручних школа треба да се реализује школске 2022/23. године а општа, уметничка и стручна матура школске 2023/24. године.

Закон о изменама и допунама Закона о средњем образовању и васпитању, који је ступио на снагу осмог дана од дана објављивања у „Службеном гласнику Републике Србије”, односно 24. јануара 2020. године, допринео је унапређивању примене појединих законских решења у циљу обезбеђивања и унапређивања квалитета, доступности и праведности средњег образовања и васпитања.

Закон о изменама и допунама Закона о средњем образовању и васпитању требало да буде усвојен на Влади и у Скупштини РС најкасније до априла ове године, по редовној процедури.

Овим изменама требало би да буду обухваћене одредбе које се односе на рокове полагањазавршног испита за ученике који завршавају средње образовање и васпитање у трогодишњем трајању, матурског испита за ученике који завршавају средње образовање и васпитање у четворогодишњем трајању, завршног испита средњег стручног образовања и васпитања и стручне, уметничке и опште матуре, (измене које се односе на одредбе члана 8. Закона о изменама и допунама Закона о средњем образовању и васпитању („Службени гласник РС”, број 6/20)).

Уз одредбе о полагању матуре и завршног испита, одређене измене неопходне су у члановима Закона о средњем образовању и васпитању којима су прописане евиденције које води средња школа и подаци који су део тих евиденција, као и одредбе којима је прописано које податке доставља основна школа приликом уписа ученика у средњу школу, и које податке достављају средње школе које спроводе пријемне испите за проверу изузетних склности и способности. Измене су потребне у сврху усклађивања Закона о средњем образовању и васпитању са одредбама ЗОСОВ-а којима су прописани регистри и подаци које воде установе из области образовања, а у складу са увођењем портала Моја средња школа.

Портал Моја средња школа примењиваће се почев од пријава за пријемни испит за школску 2021/2022. гоодину, односно од 10. априла 2021. године, у складу са одредбама које су већ у ЗСО и уз одредбе Закона о основама система образовања и васпитања, које заједно обезбеђују рад портала за ову школску годину.

Портал посвећен упису у школу чији садржај ажурира Министарство, који носи назив Моја средња школа, има за циљ да омогући родитељима, односно другим законским заступницима ученика који завршавају основно образовање и васпитање и настављају средње образовање и васпитање, да могу да обаве различите радње у поступку уписа ученика у средњу школу електронским путем. Портал је у завршној фази припреме, а припрема се у сарадњи са Канцеларијом за ИТЕ и електронску управу, планиран је да се користи за упис ученика у први разред средње школе за школску 2021/2022. годину.

У Закон о изменама и допунама Закона о средњем образовању и васпитању треба увести норму која прописује и могућност реализације наставе страних језика у комбинованим групама у којој су ученици из различитих разреда као и ученици који стичу образовање на различитим језицима. На овај начин би се, у изузетним случајевима, стекла законска могућност да се формира група за страни језик и када је број ученика мали. Предложена измена је у складу са методичким принципима наставе страних језика.

У осам гимназија (Деже Костолањи Суботица, Друга крагујевачка гимназија, Светозар Марковић- Јагодина, Ваљевска гимназија, Шабачка гимназија, Гимназија у Крушевцу, Стеван Сремац-Ниш, Гимназија у Краљеву) постоји само по једно одељење за ученике са посебним способностима за филолошке науке. Ова одељења броје по 24 ученика и често се дешава да се за други страни језик не може формирати група од 15 ученика односно да се за 2 ученика који уче на пример француски језик не може одобрити редовна настава. Формирање групе ученика из овог одељења и других обичних гимназијских није могуће јер имају различит недељни гонд часова као и програм. Овим законским решењем би се формирало комбиновано одељење и кроз диференцирани приступ би имали редовну наставу а не разредни испит. Ово је проблем и у гимназијама у којима се реализује настава на језицима мањина која имају мали број ученика па би додатна подела на три и више група за други страни језик онемогућила финансирање.

Такође, извршиће се усклађивање са чланом 177. став 1. тачка 2) Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20) којим су прописани подаци о евиденцијима које се уносе у регистре.

Податак о националној припадности основне школе достављају Министарству у поступку уписа ученика у средњу школу, у случају када поједине групе или лица остварују упис у средњу школу под повоњнијим условима ради постизања пуне равноправности у стицању образовања, у складу са чланом 36а Закона о средњем образовању и васпитању. Податак о индивидуалном образовном плану основне школе достављају Министарству у поступку уписа ученика у средњу школу, како би се омогућио упис у средњу школу и наставак школовања тим ученицима у складу са њиховим потребама и могућностима. У поступку уписа ученика у школе за које је прописано полагање пријемног испита којим се проверавају изузетне склоности и способности, средње школе у којима се полажу пријемни испити достављају Министарству следеће податке: име и презиме ученика, име једног родитеља, односно другог законског заступника ученика, основна школа у којој је ученик завршио осми разред и управни округ коме та школа припада, врста пријемног испита који је ученик положио, број бодова на пријемном испиту (збирно и појединачно, уколико се пријемни испит састоји из више делова), језик на коме је кандидат положио пријемни испит (језик на коме је завршио основно образовање и васпитање или други језик).

У Закону о изменама и допунама Закона о средњем образовању и васпитању, додавањем члана 36б, додавањем два става у члану 70. Закона, као и додавањем члана 70а извршиће се усклађивање са Законом о заштити података о личности.

**2. КОЈИ СУ ЖЕЉЕНИ ЦИЉЕВИ ДОНОШЕЊА ЗАКОНА?**

Доношење Закона о изменама и допунама Закона о о средњем образовању и васпитању има за циљ да се обезбеди доступно и квалитетно образовање и васпитање за све ученике кроз подршку целовитом развоју и добробити ученика средњошколског узраста развијањем општих међупредметних компетенција и стручних компетенција у складу са стандардом квалификације. Закон је предвидео и мере за смањивање осипања ученика, бољу повезаност са светом рада у процесу планирања и реализације стручног образовања, чешће и квалитетније оцењивање ученичких постигнућа, основ за укључивање школа у програме интернационалне матуре.

Формирањем комбинованих група за изучавање другог страног језика би око 50 ученика по разреду било у школи а не губило час и било приморано да припрема разредни испит. За ову меру није могуће одредити показатељ успеха јер би се њеном применом изгубила контролна група, наиме сви ученици би били обухваћени редовном наставом.

**3. ДА ЛИ СУ РАЗМАТРАНЕ МОГУЋНОСТИ ЗА РЕШАВАЊЕ ПРОБЛЕМА БЕЗ ДОНОШЕЊА АКТА?**

Доношење Закона о изменама и допунама Закона о средњем образовању и васпитању условљено је усклађивањем са Законом о основама система образовања и васпитања и Законом о заштити података о личности са чијим решењима се усклађују постојећа решења у сада важећем Закону о средњем образовању и васпитању. Такође, када су у питању завршни испити и матура, није могуће изменити рокове без измене Закона.

**4. ЗАШТО ЈЕ ДОНОШЕЊЕ АКТА НАЈБОЉИ НАЧИН ЗА РЕШАВАЊЕ ПРОБЛЕМА?**

Промене у Закону о средњем образовању и васпитању условљене су решењима у Закону о основама система образовања и васпитања и Закону о заштити података о личности и због међусобног односа тих закона нужно је доношење Закона о изменама и допунама Закона о средњем образовању и васпитању.

**5. НА КОГА ЋЕ И КАКО НАЈВЕРОВАТНИЈЕ УТИЦАТИ РЕШЕЊА У ЗАКОНУ?**

Закон о изменама и допунама Закона о средњем образовању и васпитању имаће утицај на ученике, родитеље, запослене и установе, у смислу померања рокова за завршни испит и матуру и приступачности образовања на различитим језицима, као и прецизирања података о личности у смислу усклађивања са Законом о заштити података о личности.

Министарство сматра да се пуна имплементација државне матуре (опште, уметничке, стручне и завршног испита) у предложеним роковима који су прописани у Закону о изменама и допунама Закона о средњем образовању и васпитању, може остварити у најбољем интересу ученика. Увођење националног испита на крају средњег образовања је велика промена којој претходи отежано завршавање средњег образовања због измењених услова узрокованих пандемијом.

У процесу достављања података ће учествовати све средње школе, укупно 519, и достављаће податке за све ученике који су у завршним разредима. Укупан број је око 60.000 ученика завршних разреда (трогодишњи и четворогодишњи профили).

Већина података о којима ће се водити евиденција биће унесени кроз Јединствени информациони систем просвете (ЈИСП) који треба да замени Информациони систем „Доситеј”. Увођење ЈИСП-а се тренутно врши и школе су већ добиле потребне обуке. Сви подаци који су били у „Доситеју“ се мигрирају у нови систем, као и подаци из Ес-дневника код школа које користе овај систем. Школе које не користе Ес-дневник ће у већом проценту прећи на њега, а оне које то не ураде, мораће податке да уносе појединачно у систем. Школа сада ове податке води у Матичним књигама, али ће бити могуће све превући из ЈИСП-а у софтвер за упис на факултете. До сада није постојао софтвер за упис на факултете али је Акционим планом за имплементацију Државне матуре то предвиђено. МПНТР је за потребе софтвера одвојио 198 милион динара и тренутно се ради техничка спецификација за јавну набавку.

Све средње школе у Републици Србији и сада достављају податке у Информациони систем „Доситеј”. За тај посао је систематизовано радно место администратор података и већ је извшено запошљавање у претходиних четири године. Министарство трговине, туризма и телекомуникација у оквиру пројекта АМРЕС обезбеђује одговарајућу интернет мрежу и опрему за све школе. Највећа разлика између података који се сада воде и оних које се планирају јесте о резултатима Државне матуре и уписа на факултете. У одређеним стварима ЈИСП ће олакшати вођење евиденције у школи јер ће увезати наставне планове и програме и запослене, а водиће се и електронска евиденција о запосленима и исплатама њихових плата.

Да закључимо, МПНТР уводи нови оперативни система, постоје обуке за школе и запослене који то раде и поред ових измена Закона о средњем, овај процес ће се спроводити и подаци ће се водити у оквиру ЈИСП-а.

**6. КАКВЕ ТРОШКОВЕ ЋЕ ПРИМЕНА ЗАКОНА ИЗАЗВАТИ ГРАЂАНИМА И ПРИВРЕДИ, А НАРОЧИТО МАЛИМ И СРЕДЊИМ ПРЕДУЗЕЋИМА?**

За спровођење Предлога Закона о изменама и допунама Закона о средњем образовању и васпитању нису потребна финансијска средства.

**7. ДА ЛИ СУ ПОЗИТИВНЕ ПОСЛЕДИЦЕ ДОНОШЕЊА ЗАКОНА ТАКВЕ ДА ОПРАВДАВАЈУ ТРОШКОВЕ КОЈЕ ЋЕ ОН СТВОРИТИ?**

Позитивне последице доношења Предлога закона односе се на обезбеђивање доступности и квалитета средњошколског образовања и васпитања као и већу релевантност и праведност овог нивоа образовања.

С обзиром на то да нема додатних трошкова које ствара примена наведених законских решења, не може се ни говорити о њиховој оправданости, али се може констатовати да ће се систем учинити квалитетнијим и ефикаснијим.

**8. ДА ЛИ СЕ ЗАКОНОМ ПОДРЖАВА СТВАРАЊЕ НОВИХ ПРИВРЕДНИХ СУБЈЕКАТА И ТРЖИШНА КОНКУРЕНЦИЈА?**

Предлогом закона не подржава се стварање нових привредних субјеката.

**9. ДА ЛИ СУ СВЕ ЗАИНТЕРЕСОВАНЕ СТРАНЕ ИМАЛЕ ПРИЛИКУ ДА СЕ ИЗЈАСНЕ О ЗАКОНУ?**

У поступку израде Нацрта закона о изменама и допунама Закона о средњем образовању и васпитању није прибављено формално изјашњење, али су у изради наведеног нацрта консултоване све заинтересоване стране.

**10. СПИСАК ПОДЗАКОНСКИХ АКАТА КОЈИМА ЋЕ СЕ ЗАКОН ИЗВРШАВАТИ**

1.Правилник о ближим условима у вези одржавања и администрирања базе података чија се обрада врши електронски у оквиру базе података коју успоставља и којом управља Министарство.

Надлежност: министар просвете и науке

Рок: две године дана од дана ступања на снагу закона - члан 6. Предлога закона.

Правни основ: члан 2. став 3. и члан 5. став 3. Предлога Закона.

**11. КОЈЕ ЋЕ СЕ МЕРЕ ТОКОМ ПРИМЕНЕ ЗАКОНА ПРЕДУЗЕТИ ДА БИ СЕ ПОСТИГЛО ОНО ШТО СЕ ЗАКОНОМ ПРЕДВИЂА?**

Успостављање механизма на националном нивоу за координисано спровођење политика и мера које се директно или индиректно тичу измена и допуна Закона о средњем образовању и васпитању. Пружање подршке институцијама система у органиацији и даљој операционализацији државне матуре са циљем успешне имплементације у практичним оквирима.

С обзиром на чињеницу да измене Закона предвиђају да завршни испит за ученике трогодишњих средњих стручних школа треба да се реализује почев од школске 2022/23. године а општа, уметничка и стручна матура почев од школске 2023/24. године, оперативно разрађивање активности о достављању података и припрема средњих школа за наведене послове може да се планира почев од тренутка доношења измена закона.

У прилогу вам достављамо предвиђене кораке који су потребни да би увођење Државне матуре било успешно. У целом процесу МПНТР има помоћ Пројекта Државна матура који се реализује уз подршку ЕУ из предприступних фондова кроз IPA 15.